Onthou die blomtyd | rooi rose Onthou die blomtyd | rooi rose
Onthou die blomtyd
Wil jy die kleurvolle blomvlaktes van Namakwaland van jou droomlysie afmerk? 'n Voëltjie het aan ons gefluister dat besoekers vanjaar 'n fantastiese vertoning te wagte kan wees.
Elanza van Lente, Toerisme-beampte van die Namakwa Nasionale Park, meen die goeie reënval vroeg in Februarie was ongewoon. Dit is opgevolg met 'n goeie neerslag in Maart en April en dit kan daartoe lei dat die blomme vroeër as gewoonlik gaan blom.
Van Lente sê vir die eerste keer het 'n paar blomme ná die reën verskyn, maar gelukkig nie die blommeprag wat tradisioneel in Augustus en September verwag word nie. Die blomme kan wel vanaf einde Julie reeds begin kop uitsteek. Die blomme in die parke se kusgebiede blom langer weens die vogtige toestande.
Die kusgedeelte tussen die Groen- en Spoegrivier vertoon 'n verskeidenheid van kleure, van wit na blou en selfs helder pienk. Gewoonlik is die oorheersende kleur van die Skilpad-afdeling oranje madeliefies. Namakwaland is die tuiste van die rykste verskeidenheid flora van enige dorre streek in die wêreld. Meer as 1 000 van die geskatte 3 500 plantspesies kom slegs in hierdie streek voor.